... men utenriksministeren står fast på standpunktet om sin habilitet

Utenriksminister Jonas Gahr Støre har vært i hardt vær siden det ble kjent at Utenriksdepartementet, under hans ledelse, ga seks milliioner kroner til en stiftelse ledet av shippingmillardæren og Støres venn Felix Tschudi. Her er Støre på et hotell i Brüssel i forbindelse med et møte med palestinernes president Mahmoud Abbas onsdag. Foto: FREDRIK SOLSTAD/VG

Støre og Tschudi feirer 17. mai og nyttår sammen

(VG) Utenriksminister Jonas Gahr Støre innrømmer at forholdet til shippingmilliardær Felix Tschudi er mer enn bare et gammelt bekjentskap.

Oppdatert 3. april 2012

Artikkelen er over åtte år gammel

De ferierer, feirer nyttår og 17. mai sammen. De går på nachspiel, er gjester i hverandres bryllup og bursdager, og er del av en felles vennegjeng.

Dette er noe av det Jonas Gahr Støre og Felix Tschudi gjør sammen.

Likevel omtalte utenriksministeren Tschudi som en gammel bekjent tidligere denne uken.

- Felix Tschudi og jeg er gamle bekjente, uttalte han til Dagbladet da det ble kjent at Utenriksdepartementet hadde gitt seks millioner kroner til en stiftelse ledet av Tschudi.

Vennegjeng

Nå tegner Støre et bilde av tettere relasjon mellom de to. I en e-post til VG skriver han:

- Jeg vil kalle oss venner. Vi (Støre og Tschudi - red.anm.) tilhører en vennegjeng på ca. 20-30 stykker som prøver å treffes en helg én gang i året.

GAMMEL BEKJENT: Shippingmilliardær Felix Tschudi uttalte tidligere denne uken at han og Jonas Gahr Støre er gamle, gode bekjente. Foto: SCANPIX

I et e-postintervju med VG utdyper Støre sitt forhold til shippingmilliardær Felix Tschudi, som i 2008 fikk seks millioner kroner fra Støres departement. Støre har også eid aksjer i Tschudis selskap.

Det var Dagbladet som tirsdag avslørte at Støre hadde delt ut pengene uten å få sin egen habilitet vurdert.

Sist de to møttes i hverandres hjem, var på nasjonaldagen i fjor. Da var det Tschudi som fikk besøk.

- Jeg var innom hans hjem 17. mai 2011, skriver Støre.

Jevnlig kontakt

Da hadde det gått nesten ni måneder siden Tschudi hadde vært på besøk hjemme hos utenriksministeren.

- Jeg mener han var hos meg på en etterfest etter min 50-årsfeiring 28. august 2010, skriver Støre.

I gårsdagens VG fortalte han at de ble kjent da de var i tenårene. Svarene til Støre tegner et bilde av to menn som har pleiet jevnlig kontakt i hele sitt voksne liv.

- Tschudi var på mitt landsted i Tvedestrand i 1981 i forbindelse med en dimmefest etter militæret. En gruppe fra militæret var på familiens hytte i februar samme år, forteller utenriksministeren.

Noen år senere møttes de i samme by.

- Han var i mitt bryllup i Tvedestrand i 1988, skriver Støre som også var gjest da Felix Tschudi giftet seg.

Ferieturer

Etterpå har det blitt både ferieturer og nyttårsfeiringer sammen.

- Vi har innimellom feiret nyttår sammen med 80 eller 90 andre personer på Gålå Høyfjellshotell. I 2004 deltok vi som del av en større gruppe på en reise til St. Petersburg, skriver Støre.

Siste nyttårsfest de var på sammen var for snaue tre måneder siden.

At utenriksministeren nå innrømmer at forholdet til Tschudi er litt mer enn gammelt bekjentskap, rokker ikke ved hans standpunkt rundt tildelingen av penger.

- Å være venn eller være på besøk eller ferie utløser i seg selv ikke inhabilitet. Det er nærheten i relasjonen som avgjør. Når vi møtes er det som del av en større omgangskrets, forklarer Støre.

- Du sier at «å være venn gjør ikke inhabil». Kan folk ha tillit til forvaltningen dersom det er tillatt å dele ut penger til venner?

- UD under min ledelse har ikke delt ut penger til venner, skriver Støre.

Torsdag uttalte Jens Stoltenberg at han har tillit til Støres vurderinger. Likevel skal Stortinget granske saken.

Publisert: 23.03.12 kl. 11:00 Oppdatert: 03.04.12 kl. 13:32

Les også